Ons gesels met: Jeremy Shelton | Weg
STEVE BENJAMIN/ANIMAL OCEAN
Van waar die liefde vir die onderwaterwêreld? Van kleins af het my pa my en my twee jonger broers na die rotspoele by Pearly Beach naby Gansbaai geneem. Ons sou die anemone aan ons vingers laat suig, seesterre versamel en knorrige klipvissies van poeletjie tot poeletjie volg met ons tuisgemaakte visstokkies. Daai rotspoele was vir ons 'n venster tot 'n nuwe wêreld.
Hoe het jy 'n varswaterbewaringsbioloog geword? Ek was van jongs af nuuskierig oor riviere. Dit het gelei tot 'n obsessie met vlieghengel vir forel. Ek het ure in die Berg-, Eerste en Molenaarsrivier deurgebring en gesien dit wemel van krappe, vissies, paddas en insekte. Dit was 'n nuwe wêreld, nes die rotspoeletjies kleintyd.
As voorgraadse student by die Universiteit van Kaapstad het ek van nature na varswaterbiologie geneig. My dosente proff. Jenny Day en Brayn Davies en dr. Jackie King was wêreldleiers op die gebied, en 'n groot inspirasie. Ek het 'n meestersgraad in bewaringsbiologie voltooi.